Lyke van 7 gesinslede uitgekenDie huis waar die sewe gesinslede vermoor is. Foto: Itumeleng English/ANA Een van die pa’s wie se kind in ŉ huis in Vlakfontein, suid van Johannesburg, vermoor is, was Woensdag ontroosbaar toe hy van die lykshuis af teruggekeer het nadat hy sy kind se liggaam uitgeken het. Tebogo Lekotje kon nie die trane terughou toe hy die huis waar die moorde plaasgevind het, binnegegaan het nie. “Ek het nog nooit so iets gesien nie. Die manier waarop my dogter vermoor is, hulle het haar selfs verkrag.” ŉ 27-jarige man het homself glo as ŉ familielid voorgedoen voor hy die sewe gesinslede vermoor het. Hy het vier lyke in die huis begrawe en die ander drie in ŉ buitevertrek. Sizakele Nkosi-Malobane, Gautengse LUR vir gemeenskapsveiligheid, het die huis Woensdag besoek. “Ons vermoed dat die oorledenes op 19 Oktober vermoor is aangesien een van die huurders hulle op dié dag die laaste keer gesien het.” Nkosi-Malobane het gesê sy wil nie te veel besonderhede bekend maak nie aangesien dit die polisie se ondersoek kan beïnvloed. Sowetan het intussen die oorledenes geïdentifiseer as Mbali Khoza, Dudu Khoza (46), Nomfundo Khoza (28), Karabo Khoza (11), Luyanda Khoza (7), Sbonga Khoza (3) en Lerato Khoza (2). Die polisie soek intussen steeds na Sibusisu Ernest Khoza wat die hoofverdagte in die saak is. Volgens Nkosi-Malobane het die verdagte verskillende identiteite. Enigiemand wat weet waar Khoza hom bevind, word versoek om die naaste polisiekantoor of Stop Misdaad by 0860 010 111 bel.